भदौ १३, काठमाडौं । नेपाली पूँजीबजारमा गैरआवासीय नेपाली लगानीकर्ताहरुले लगानी गर्ने व्यावहारिक वातावरण बनाउन नेपाल पूँजीबजार लगानीकर्ता सङ्घले अर्थमन्त्री डा. युवराज खतिवडा समक्ष अनुरोध गरेको छ । सङ्घकी अध्यक्ष राधा पोखरेल सहितको टोलिले बुधवार अर्थमन्त्री समक्ष लगानीकर्ताहरुको हकहितलाई सम्बोधन गर्ने खालका विभिन्न बुँदे माग समेटिएको अनुरोध पत्र पेश गदै उक्त बुँदाहरु यथाशिघ्र कार्यान्वयनका लागि अनुरोध गरेको हो ।
पछिल्लो समय एफपीओ आईपीओ पनि विक्री नहुने वातावरण सृजना हुँदै गएको अवस्थामा स्वदेशी जनताको पूँजी परिचालन गरी राष्ट्र सम्बद्ध बनाउने सरकारको कार्ययोजना असफल हुने भएकाले यस तर्फ ध्यानाकर्षण गर्न समेत सङ्घले अनुरोध गरेको छ ।
अर्थमन्त्री समक्ष सङ्घका पदाधिकारीहरुले अनलाईन प्रणालीलाई तुरुन्त कार्यान्वयनमा ल्याउन सरकारले नेपाल स्टक एक्सचेञ्जलाई दवाब दिनुपर्ने र ७७ ओटै जिल्ला र ७ सय ५३ ओटै स्थानिय निकायबाट कारोबार हुने व्यवस्था गर्दै पूँजीबजारलाई प्रविधिमैत्री बनाउन पहल गरिदिनसमेत अनुरोध गरेका छन् ।
पूँजीगत लाभकरका सम्बन्धमा अल्पकालिन लगानीकर्ताका लागि ७ दशमलव ५ प्रतिशत र दीर्घकालिन लगानीकर्ताका लागि ७ प्रतिशत कायम गर्ने व्यवस्था गर्नुका साथै हालसम्म पनि निष्कर्षमा नआएको लाभकर गणनाको विषयलाई पनि छिटो टुङ्गो लगाउनुपर्ने भनाई सङ्घले राखेको छ । बैङ्कको सहायक कम्पनीलाई ब्रोकर लाइसेन्स दिने व्यवस्थाका लागि अर्थमन्त्रीको पहलमा अबको मन्त्रिपरिषद्को बैठकमा विशेष प्रस्तावका साथ यी विषयहरुमाथि छलफल गर्न सङ्घले आग्रह गरेको छ ।
सङ्घका पदाधिकारीसँगको भेटमा अर्थमन्त्री डा. खतिवडाले पूँजीबजार सुधारका लागि सरकारको ध्यानाकर्षण भएको बताए । पूँजीगत लाभकर गणनाको विषय केहि दिन भित्र टुुङ्गो लाग्ने बताउँदै अर्थमन्त्रि डा. खतिवडाले वाणिज्य बैङ्कलाई ब्रोकर लाइसेन्स दिने विषयमा राष्ट्र बैङ्कसँग चाडै नै छलफल गर्ने तयारी गरेको जानकारी दिएका छन् ।
पूँजीबजार सुधार र लगानीकर्ताको हकहितका लागि नेपाल पूँजीबजार लगानीकर्ता सङ्घले पछिल्लो समय सम्बद्ध निकायका उच्च पदाधिकारीहरुसँगको छलफललाई निरन्तरता दिँदै आएको छ ।